प्रमद बर’ दैदेन्नाय बिटिसि सोरखारनि थांखिबादियै दिनै बिटिसिनि हाग्रा बिफाननि मावफुंगिरि सोद्रोमा रनजित बसुमतारीया 14नं बियाबनि गुबुन-गुबुन भिसिडिसिनि सिङाव थानाय गामिफोरनि गोरिब-गुनद्राफोरनि नखरफोराव दावबायना बैसोर गोरिब नखरनि सोद्रोमाफोरजों सोरखारनिफ्राय मोन्नो गोनां सुबिधा आस’निफोरनि सायाव गवारै सावरायज्लायो। लोगोसे बिटिआरनि हाग्रा बिफाननि मावफुंगिरि सोद्रोमा रनजित बसुमतारीया चिरां जिल्ला सदर सहर काजोलगावाव थानाय जोहोलाव सोमब्ला बसुमतारी सोरखारि देहा फाहामसालियाव हरखाब दावबायो। मखथावनादि, बिथांआ फाहामसालिनि थासारिनि सायाव गोख्रोङै नायसंहैयो। रनजित बसुमतारीया बे देहा फाहामसालियाव हरखाब दावबायखांनायनि उनाव खौरांगिरिफोरनि गेजेरजों फोरमायो दि, चिरां जिल्लानि सोरखारि देहा फाहामगिरियाव माखासे बेमारिफोर जेरै उदै हासिनानै गथ’ जोनोम होनाय आरो सरासनस्रायैनो जोनोम होनाय बैफोर बेरामिफोरनिफ्राय रां जाख्लनायखौ खौरां मोन्नानै बे देहा फाहामगिरियाव दावबायो।